《丙午除夕与寅长路龙峰寓长沙共酌》
明代·张天赋

今夕是何夕，爆竹声相望。一年今夕尽，明日转韶光。

突兀龙峰子，名家出大邦。妙龄破万卷，精制擅三长。

豪气冲牛斗，珠玑灿锦囊。九苞誇哕哕，千顷羡汪汪。

昔振江津铎，门墙桃花芳。迹熙膺课最，乔擢应星郎。

相见虽云晚，情浓道义香。东南人万里，聚首饯椒觞。

帘外雪花落，尊前烛焰煌。誓心家国事，协力共担当。

梗化锄强暴，归心戢善良。作人先教化，思下首农桑。

拟副明时望，休誇汉世良。清风遗爱远，千古落浏阳。

作者简介：张天赋（一四八八—一五五五），字汝德，号叶冈，别号爱梅道人。兴宁人。少负才名，从湛甘泉游，闻性命之学。明世宗嘉靖十一年（一五三二）贡生，为县令祝枝山所赏识。尝讲学于崇正书院，凡三修县志，并与修《广东通志》及《武宗实录》。由拔贡任浏阳丞，署县事。以病乞归。年六十七。有《叶冈诗集》四卷。清咸丰《兴宁县志》卷九有传。张天赋诗，以明嘉靖刊本《叶冈诗集》为底本。